Näin kaupunki on varautunut, jos poikkeuksellinen lumimyrsky iskee Tampereelle: lumikasa Tammelantorille, parkkihallit avataan kaikille

Keskimäärin muutaman kerran talvikaudella Tampereelle iskee voimakas lumimyräkkä, johon tavallinen aurauskalusto ja aurausaikataulu eivät pure. Lisäksi noin kerran kymmenessä vuodessa Tampereella koetaan poikkeuksellisen voimakas talvimyrsky. Kuinka niihin varaudutaan ja kuinka niissä toimitaan? Vastaus selviää Tampereen kaupungin laatimassa talvihoidon varautumissuunnitelmasta, jossa kerrotaan varautumisesta niitä tilanteita varten, jolloin aurauksen normaaleja laatuvaatimuksia ei voida täyttää kaikilla tiealueilla voimakkaan lumisateen vuoksi. Voimakkaassa lumipyryssä priorisoidaan Muutaman kerran talvikaudessa kaupunki joutuu tilanteeseen, jossa auraamista on keskitettävä tärkeimmille väylille, joita ovat erityisesti joukkoliikennereitit. Voimakkaan lumisateen sattuessa lumenpoistossa noudatetaan pidennettyjä aikavaatimuksia, eli auraaminen voi tapahtua etenkin pienillä teillä huomattavasti normaalia hitaammin. Auraamisessa käytetään samaa aurausjärjestystä kuin normaalistikin. Ensin hoidetaan pääväylät, vilkkaasti liikennöidyt tiet ja pelastusviranomaisten kannalta tärkeät alueet, vasta sitten pienemmät tiet. Kun normaalisti toimenpiteitä pitäisi tehdä pääväylällä neljän tunnin sisällä, aika voi nousta kuuteen tuntiin. Hiljaisilla tonttiteillä aika taas kasvaa kahdeksasta tunnista vuorokauteen. Myös kevyen liikenteen väylien auraaminen keskitetään pääväylille ja se hidastuu. Poikkeuksellisen voimakas pyry näkyy aurauksessa Poikkeustilanteissa lumenpoistoa tehdään väylän hoitoluokkaan perustuvassa tärkeysjärjestyksessä. Ensisijaisia ovat joukkoliikennereitit, Tampereen Rantatunnelin poikkeusreitit ja suuaukot, sairaalat ja terveysasemat, Tampereen sähköverkon ja Tampereen veden toimintojen varmistaminen sekä Pirkanmaan pelastuslaitoksen toimipisteiden ja väylien varmistaminen. Muita väyliä aurataan vasta, kun tärkeimmät on hoidettu kuntoon. Ensivaiheessa esimerkiksi tonttikaduille voidaan aurata 2,5–3 metriä leveä ajoväylä, jolla varmistetaan hälytysajoneuvojen kulkeminen. Tarkempi auraaminen tehdään vasta, kun tilanne on tasaantunut. Myös kevyen liikenteen väyliä aurataan vasta, kun tärkeimmät väylät on aurattu. Jos kävelytie on molemmin puolin katua, vain toinen niistä aurataan. Poikkeustilanteessa voidaan teettää hätätyötä eli pidentää lumenpoistohenkilökunnan työaikoja. Hätätyötä tehtäessä voidaan poiketa esimerkiksi yötyö- tai vuorotyösäännöksiä. Poikkeustila aiheuttaa myös muita toimenpiteitä Poikkeuksellisen lumipyryn aikana katujen varsille pysäköityjä autoja siirretään väliaikaisiin pysäköintipaikkoihin, jos ajoneuvot haittaavat talvihoitoa. Poikkeustilanteessa voidaan myös esimerkiksi avata parkkihallit ilmaiselle pysäköinnille. Poikkeusolosuhteissa lunta ei kuljeteta vastaanottopaikoille, vaan sitä kasataan väliaikaiseen säilöön poikkeuksellisiin paikkoihin. Niitä ovat esimerkiksi Raholan jätevedenpuhdistamo, Kaarilan taimisto, Pyynikin ranta ja Rosendahlin viheralueet, Eteläpuisto, Tammelantori, Liisanpuisto ja Kaupin koirarata. Lumen kuormaaminen ja siirto käynnistetään, kun lumipyry on ohitse. Kun poikkeusolosuhteet päättyvät, tilanne palautetaan normaaliksi ja johtoryhmä laatii selvityksen poikkeusolosuhteiden toiminnasta.